b'\n_START_ARTICLE_\nJuturobot\n_START_SECTION_\nV\xc3\xb5istlused\n_START_PARAGRAPH_\nJuturobotite klassikaline eesm\xc3\xa4rk on Turingi testi l\xc3\xa4bimine, ent v\xc3\xb5istlustel v\xc3\xb5ivad olla ka muud kindlad eesm\xc3\xa4rgid. Igal aastal toimub kaks v\xc3\xa4ga mainekat v\xc3\xb5istlust. \xc3\x9cks neist k\xc3\xa4ib Loebneri auhinna nimel. 1991. aastal algatas Hugh Loebner iga-aastase Loebneri auhinna v\xc3\xb5istluse, pakkudes 100 000 USA dollarit programmile, mis l\xc3\xa4bib Turingi testi. Aastatel 2000, 2001 ja 2004 on v\xc3\xb5itnud auhindu Richard Wallace\'i kirjutatud programm A.L.I.C.E. V\xc3\xb5istlusel Chatterbox Challenge on kaks juturobotit on v\xc3\xb5itjaks tulnud  kolmel aastal: Talk-Bot (2001, 2002, 2006) ja Bildgesmythe (2008, 2009, 2011). 2012. aastal sai alguse \xc3\xbclemaailmne inglise keelt k\xc3\xb5nelevate juturobotite veebip\xc3\xb5hine v\xc3\xb5istlus Robo Chat Challenge (CBC)._NEWLINE_Nii Loebneri auhinna v\xc3\xb5istlusel kui ka Chatterbox Challenge\'i v\xc3\xb5istlusel auhinnatud juturobot on n\xc3\xa4iteks Mitsuku.\n_START_SECTION_\nV\xc3\xa4\xc3\xa4rkasutus\n_START_PARAGRAPH_\nKuritahtlikke juturoboteid tarvitatakse sageli selleks, et t\xc3\xa4ita jututubasid r\xc3\xa4mpsposti  ja reklaamidega. Nende abil meelitatakse ka inimestelt v\xc3\xa4lja isiklikku informatsiooni, n\xc3\xa4iteks pangakonto andmeid. Kuritahtlikke juturoboteid on leitud Yahoo! Messengeri, Windows Live Messengeri, AOL Instant Messengeri ning teiste kiirs\xc3\xb5numivahetuse protokollidest. Lisaks on andmeid selle kohta, et juturobotit kasutati kohtinguteenust vahendaval veebilehel.\n_START_SECTION_\nPopkultuur\n_START_PARAGRAPH_\nJuturobotid avaldavad kasvavat m\xc3\xb5ju popkultuurile. Nii on n\xc3\xa4iteks Jack Heath avaldanud 2010. aastal romaani "Must nimekiri" (ingl. Hit List). Selles teoses on juturobot endast teadlikuks saanud (n-\xc3\xb6 ellu \xc3\xa4rganud), kasutab e-kirju, teksts\xc3\xb5numeid, internetipanka jne.'